TICON คาด Q4/58 พลิกกำไร-หลังบันทึกกำไรจากขายสินทรัพย์เข้ากอง REIT
TICON คาดไตรมาส 4/58 สามารถพลิกกลับมามีกำไรได้ เหตุบันทึกกำไรจากการขายสินทรัพย์เข้ากอง REIT พร้อมตั้งเป้ารายได้ปี 59 โต 5-10% จากปีนี้คาดราว 5 พันลบ.
23 พ.ย. 2558

นายวีรพันธ์ พูลเกษ กรรมการผู้จัดการ บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON เปิดเผยว่า บริษัทตั้งเป้ารายได้ปี 59 เติบโตจากปีนี้ 5-10% จากปีนี้ที่คาดว่าจะมีรายได้อยู่ที่ 5 พันล้านบาท เนื่องจากมองว่าแนวโน้มของอุตสาหกรรมรถยนต์จะค่อยๆมีการฟื้นตัวขึ้นในปีหน้า ทำให้จะมีจำนวนลูกค้าที่เกี่ยวข้องกับอุตสาหกรรมยายนต์มาเช่าพื้นที่โรงงานของบริษัทเพิ่มขึ้นตามไปด้วย หลังจากปีนี้ลูกค้าในอุตสาหกรรมรถยนต์ส่วนใหญ่มีชะลอการเช่าโรงงานจากภาวะเศรษฐกิจในประเทศที่ชะลอตัว อีกทั้งในปีหน้าคาดว่าจะมีความต้องการเช่าคลังสินค้าของบริษัทเพิ่มมากขึ้นอีกด้วย
นอกจากนี้ บริษัทวางแผนขายสินทรัพย์เข้ากองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ไทคอน (TREIT) ในปี 59 มูลค่าราว 3 พันล้านบาท พร้อมวางงบลงทุนในปี 59 อยู่ที่ 4.28 พันล้านบาท ไว้ใช้สำหรับการลงทุนก่อสร้างโรงงานให้เช่าและคลังสินค้าให้เช่าทั้งในและต่างประเทศ แบ่งเป็น ใช้สร้างโรงงานให้เช่าและคลังสินค้าให้เช่า 3.45 พันล้านบาท สร้างโรงงานให้เช่าพื้นที่ 40,000-50,000 ตารางเมตร สร้างคลังสินค้าในประเทศพื้นที่ 200,000 ตารางเมตร
ส่วนการลงทุนในประเทศอินโดนีเซียในปีหน้าจะใช้เงิน 689 ล้านบาท ไว้ใช้ก่อสร้างโรงงานให้เช่าพื้นที่ 50,000 ตารางเมตร และก่อสร้างคลังสินค้าให้เช่าพื้นที่ 100,000 ตารางเมตร ส่วนเงินลงทุนที่เหลืออีก 148 ล้านบาท จะไว้ใช้สำหรับการลงทุนในประเทศอื่นๆหากได้ข้อสรุป อย่างเช่น เวียดนาม และเมียนมาร์
ทั้งนี้บริษัทยังคงงบลงทุนรวมตามแผน 5 ปี (ปี 59-63) ไว้ที่ 3.31 หมื่นล้านบาท แบ่งเป็นการลงทุนในประเทศ 1.65 หมื่นล้านบาท การลงทุนในประเทศอินโดนีเซีย 5.91 พันล้านบาท และการลงทุนอื่นๆอีก 1 หมื่นล้านบาท โดยแหล่งเงินทุนจะมาจากการขายสินทรัพย์เข้ากอง REIT กระแสเงินสดของบริษัท และเงินกู้สถาบันการเงิน
ด้านผลการดำเนินงานในปีนี้บริษัทยังมั่นใจจะมีกำไรแต่จะต่ำกว่าปีก่อนที่มีกำไรสุทธิอยู่ที่ 761.74 ล้านบาท หลังจากผลการดำเนินงาน 9 เดือนที่ผ่านมาขาดทุน 22.85 ล้านบาท
โดยในไตรมาส 4/58 จะเป็นไตรมาสที่บริษัทสามารถพลิกกลับมามีกำไรได้ เนื่องจากมีการบันทึกกำไรจากการขายสินทรัพย์เข้ากอง REIT โดยมูลค่าสินทรัพย์ที่จะขายราว 3.2 พันล้านบาท แบ่งเป็นสินทรัพย์ที่เป็นกรรมสิทธิ์ของบริษัท (Free Hold) 50% และสินทรัพย์ที่เป็นกรรมสิทธิ์ให้เช่า (Lease Hold) 50% โดยคาดว่าจะขายได้ในช่วงเดือนธันวาคมที่จะถึงนี้ ประกอบกับจะมีกำไรจากการขายที่ดินย่านบางนามูลค่า 260 ล้านบาท เข้ามา จึงทำให้ผลการดำเนินงานไตรมาส 4/58 เป็นไตรมาสที่ดีทีสุดของปีนี้
 